चंद्रमोहन शर्मा कम बजट में क्वीन जैसी सुपरहिट फिल्म बना चुके यंग डायरेक्टर विकास बहल ने अपनी मेगा बजट फिल्म शानदार में शाहिद और आलिया को तो ले लिया, लेकिन सिल्वर स्क्रीन पर ऐसा कुछ भी नहीं कर पाए कि उनकी फिल्म को शानदार कहा जाए। बॉक्स आफिस पर पहली बार नजर आई शाहिद और आलिया की जोड़ी ने बेशक अपनी अच्छी केमिस्ट्री के दम पर ऑडियंस को जरूर हंसाया है। हालांकि, बेहद कमजोर स्क्रिप्ट, स्लो स्पीड, एनिमेशन तकनीक और बैकग्राउंड में नसीरुद्दीन शाह की आवाज इस फिल्म को दमदार बनाने की बजाए कमजोर ही करती है। विकास की यह शानदार, पहली फिल्मों के मुकाबले बिल्कुल भी जबरदस्त नहीं है।  कहानी  अरबपति अरोड़ा फैमिली में ममी जी यानी कमला अरोड़ा (सुषमा सेठ) का राज होता है। कमला अरोड़ा का बड़ा बेटा विपिन (पंकज कपूर) एक अनाथ लड़की आलिया (आलिया भट्ट) को घर लेकर आता है। कमला इस फैमिली की पूरी प्रॉपर्टी की अकेली मालकिन हैं। 70 से ज्यादा की उम्र में हर वक्त वीलचेयर पर नजर आने वाली कमला का फैमिली में ऐसा खौफ है कि वह अपने तीनों जावन बेटों के साथ भी नौकरों जैसा सलूक करती है। घर में विपिन की पत्नी और मां कमला भी अनाथ आलिया को हमेशा यतीम होने का ताना कसती हैं। विपिन की एक बेटी ईशा अरोड़ा (सना कपूर) है, कुछ दिन बाद ईशा की शादी एक अमीर व्यापारी हैरी (संजय कपूर) के छोटे बेटे रॉबिन (दिलजीत दोसांझ) से होने वाली है। दरअसल, यह शादी दो रईस घरानों के बीच एक सीक्रेट बिज़नस डील की तरह है। कमला अपने बड़े बेटे विपिन की बेटी ईशा की शादी अपने औद्योगिक घरानों को बैंक करप्ट होने से बचाने के लिए कर रही है। विपिन और ईशा न चाहते हुए भी इस मैरिज डील का हिस्सा बनते हैं। शहर से दूर एक आलीशान लोकेशन पर होने वाली इस शानदार वेडिंग को ऑर्गेनाइज करने की जिम्मेदारी जगजिंदर जोगिंदर उर्फ जेजे (शाहिद कपूर) की है। यहीं पर जेजे की मुलाकात विपिन की दूसरी बेटी आलिया से होती है। दोनों को ही रात में न सो पाने की बीमारी है। कुछ दिन पहले विपिन की कार के सामने जेजे की मोटरसाइकल टकरा गई थी और यहीं पर इन दोनों के बीच कुछ ऐसे हालात बने कि विपिन, जेजे से नफरत करने लगता है। एक दिन विपिन को ईशा से पता चलता है कि जेजे और आलिया एक-दूसरे को पसंद करते हैं तो विपिन इन दोनों के बीच दीवार बन जाता है। शुरुआत से लास्ट तक इस फिल्म में शादी के फंक्शन के अलावा सस्पेंस भी है जो हर वक्त गोल्ड के साथ नजर आने वाली फंडवानी फैमिली की हकीकत को भी खोलता है।  ऐक्टिंग शाहिद कपूर बिंदास किरदार में नजर आए। आलिया का रोल ठीक ठाक रहा है। केमिस्ट्री अच्छी रही है। यूएसपी पंकज कपूर की ऐक्टिंग है। सना कपूर ने अपने मोटी ईशा के किरदार में जान डाली है। डायरेक्शन फिल्म की स्क्रिप्ट कन्फ्यूजिंग है। यही सबसे बड़ी कमजोरी है। बेवजह एनिमेशन और शादी में शॉ ऑफ दिखाने के नाम पर इस बार विकास ने करोड़ों रुपये फूंक डाले। संगीत  टाइटिल सॉन्ग और रायता फैल गया का फिल्मांकन डायरेक्टर विकास ने स्टोरी की डिमांड के मुताबिक किया है। क्यों देखें आलिया-शाहिद के बीच अच्छी केमिस्ट्री, गजब लोकेशन और आलीशान सेट।